VENDIM
Nr. 365, datë 15.12.2023

MBI LËNIEN NË FUQI TË VENDIMIT TË BORDIT TË ERE-s NR. 73, DATË 13.4.2022

Në mbështetje të neneve 16, 19, 20, germa “c”, të ligjit nr. 43/2015, “Për sektorin e energjisë elektrike”, të ndryshuar; të neneve 5, pika 7 dhe 9, të vendimit të Këshillit të Ministrave (VKM) nr. 456, datë 29.6.2022, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 15.12.2023, pasi shqyrtoi relacionin me nr. 2231/1 prot., datë 13.12.2023, të përgatitur nga Drejtoria e Tarifave dhe Çmimeve, “Mbi lënien në fuqi të vendimit të Bordit të ERE-s nr. 73, datë 13.4.2022”,
konstatoi se:
- Bordi i ERE-s, me anë të vendimit nr. 324, datë 14.12.2022, ndër të tjera vendosi: 1. të shtyjë fuqinë juridike të vendimit 73, datë 13.4.2022, të Bordit të ERE-s deri në miratimin e një vendimi mbështetur në aplikimin e shoqërisë OSSH sh.a. për vitin 2023 ose konstatimit të ndryshimit të kostove bazuar në aktet ligjore dhe nënligjore në fuqi.
- ERE, me anë të shkresës nr. 2231 prot., datë 3.10.2023, solli në vëmendje të OSSH sh.a. detyrimin për aplikimin për përcaktimin e tarifave të shpërndarjes së energjisë elektrike për vitin 2024, të shoqëruar me informacionin dhe dokumentacionin e kërkuar sipas akteve ligjore dhe nënligjore në fuqi.
- OSSH sh.a., me anë të shkresës nr. 2026 prot., datë 24.10.2023, u shpreh se në kushtet e vazhdimit të furnizimit me energji elektrike për mbulimin e humbjeve, në zbatim të VKM-së nr. 456, datë 29.6.2022, “Për miratimin e kushteve, për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike” dhe të ndryshimeve në çmimin e energjisë elektrike që do të blihet për mbulimin e humbjeve, kërkon “Mosndryshimin e tarifës së shpërndarjes për vitin 2024, sipas vendimit të Bordit të ERE-s nr. 73, datë 13.4.2022”.
- Gjithashtu, OSSH sh.a., me anë të shkresës nr. 10346/5 prot., datë 8.11.2023, përcolli pranë ERE-s “Sqarim shtesë në shkresën tonë nr. 10346/3 prot., datë 23.10.2023, ‘Kërkohet mosndryshimi i tarifave të shpërndarjes për vitin 2024, sipas vendimit të ERE-s nr. 73, datë 13.4.2022’”, duke sqaruar se kjo kërkesë lidhet me mosndryshim të kushteve (kostove të përfshira) në furnizimin me energji elektrike për mbulimin e humbjeve në rrjetin e shpërndarjes dhe se rezervon të drejtën për të aplikuar për ndryshim të tarifave vetëm në rast të ndryshimit të kostove të lidhura me mbulimin e humbjeve në rrjetin e shpërndarjes dhe plotësoi kërkesën e sipërcituar me anë të shkresës nr.10346/5 prot., datë 8.11.2023, “Sqarim shtesë në shkresën tonë nr. 10346/3 prot., datë 23.10.2023, ‘Kërkohet mosndryshimi i tarifave të shpërndarjes për vitin 2024, sipas vendimit të ERE-s nr. 73,datë 13.4.2022’”.
- ERE, me shkresën nr. 2236/2 prot., datë 15.11.2023, për të vlerësuar për një tarifë të drejtë në lidhje me kërkesat e paraqitura, i kërkoi shoqërisë OSSH sh.a. të paraqesë në ERE të gjithë të dhënat dhe dokumentacionin e nevojshëm lidhur me ushtrimin e aktivitetit të saj si operator i rrjetit të shpërndarjes së energjisë elektrike.
- Në përgjigje të kërkesës së ERE-s, shoqëria, me shkresën nr. 12896 prot., datë 13.12.2023, paraqiti pranë ERE-s informacionin dhe të dhënat paraprake mbi aktivitetin e saj ushtrimor e financiar për vitin 2023 dhe parashikimeve sa i përket vitit 2024.
- Konstatohet se të dhënat e pasqyruara në korrespondencat e sipërcituara nga ana e shoqërisë OSSH sh.a. janë vetëm të dhëna sintetike dhe jo analitike, nuk janë të argumentuara me shpjegimet përkatëse, sa i takon të ardhurave dhe shpenzimeve të shoqërisë për periudhën aktuale, si dhe pasqyrojnë të dhëna mbi aktivitetin të cilat nuk mundësojnë kryerjen e një vlerësimi mbi kostot e shpërndarjes së energjisë elektrike për vitin 2023.
- Për sa më lartë, vlerësohet se për sa kohë të dhënat ekonomike të viteve 2021–2022 të jenë në proces rivlerësimi dhe auditimi dhe mund të ketë dhe ndryshime të komponentëve përllogaritës të tarifës së shpërndarjes së energjisë elektrike të cilët më herët kanë shërbyer dhe për miratimin e tarifave nga ERE, me anë të vendimit nr. 73/2022, nuk mund të kryhet një vlerësim mbi kostot të cilat pritet të përballet shoqëria OSSH sh.a. dhe për vitin 2024.
- Me shkresën nr. 6713/1 prot., datë 26.7.2023, shoqëria OSSH sh.a., ka depozituar në ERE “Planin e zhvillimit të rrjetit të shpërndarjes për vitin 2023, si dhe planin e zhvillimit për periudhën 2023–2027”.
- ERE, me shkresën nr. 1858/2 prot., datë 24.10.2023, me qëllim vazhdimin e procesit të shqyrtimit të këtij plani ka kërkuar informacion në plotësim të sa depozituar nga shoqëria.
- Në mënyrë që shoqëria OSSH sh.a., edhe për vitin 2024, të mund të realizojë aktivitetin për të cilin është licencuar, në përputhje me legjislacionin në fuqi dhe në zbatim të nenit 20, germa “c”, të ligjit nr. 43/2015, “Për sektorin e energjisë elektrike”, të ndryshuar, bëhet e domosdoshme të vijojë faturimin bazuar në tarifat e miratuara nga ERE.
- Me përfundimin e gjendjes së emergjencës së furnizimit me energji elektrike, më datë 31 dhjetor 2023, përfundon edhe vendosja e detyrimit të shërbimit publik ndaj prodhuesve me përparësi të energjisë elektrike, që kanë kontratë me shoqërinë “Furnizuesi i Tregut të Lirë” sh.a. për shitjen e energjisë elektrike e cila shkon për mbulimin e humbjeve të rrjetit të shpërndarjes. Si rrjedhojë, OSSH sh.a., përgjatë vitit 2024, mund të përballet me faktin e blerjes së sasisë së energjisë elektrike në treg të parregulluar, me qëllim mbulimin e humbjeve të rrjetit të shpërndarjes me çmime të paparashikuara.
- Nëse ERE do të konstatojë një ndryshim të kostove të njohura në përllogaritjen e tarifave të shërbimit të shpërndarjes të miratuara me anë të vendimit nr. 73/2022, të Bordit të ERE-s, në përputhje me kërkesat e akteve ligjore dhe nënligjore në fuqi, diferenca e korrigjueshme do të duhet t’i lihet si rezervë shoqërisë, me qëllim përballimin e kostove të paparashikuara që mund të afektohet për mbulimin e humbjeve të rrjetit të shpërndarjes përgjatë vitit 2024, si dhe rekuperimin e kapitalit negativ të akumuluar ndër vite.
- Shoqëria OSSH sh.a. duhet të marrë masa për përcjelljen në ERE të kostove dhe të ardhurave faktike të shpërndarjes së energjisë elektrike, si dhe të marrë masa në plotësimin e kërkesave dhe dispozitave të akteve ligjore dhe rregullatore në fuqi të cilësuara si më lartë.
- Në zbatim të dispozitave të sipërcituara, kur tarifat e miratuara rezultojnë të ndryshme nga ato të përkohshme, ERE do të vendosë masat e përshtatshme kompensuese sikurse vepruar dhe në procedurat e ndjekura sipas vendimmarrjeve respektive të periudhave të mëparshme, në zbatim të parashikimeve të “Metodologjisë së llogaritjes së tarifave të Operatorit të Sistemit të Shpërndarjes së Energjisë Elektrike”, miratuar me vendimin e Bordit të ERE-s nr. 182, datë 10.11.2017.
Për gjithë sa më sipër, Bordi i ERE-s

VENDOSI:

1. Të shtyjë fuqinë juridike të vendimit të Bordit të ERE-s nr. 73, datë 13.4.2022, deri në miratimin e një vendimi mbështetur në aplikimin e shoqërisë OSSH sh.a. për vitin 2024, në përputhje me kërkesat e akteve ligjore dhe nënligjore në fuqi.
2. Nëse do të ketë efekte në të ardhurat e shoqërisë OSSH sh.a. do të bëhet përditësimi dhe kompensimi i tyre, sipas përcaktimeve të nenit 20, germa “c”, të ligjit nr. 43/2015, “Për sektorin e energjisë elektrike”, të ndryshuar, dhe metodologjisë përkatëse, të miratuar nga ERE.
3. Drejtoria e Tarifave dhe Çmimeve të njoftojë palët e interesit për vendimin e Bordit të ERE-s.
Ky vendim hyn në fuqi menjëherë.
[bookmark: _GoBack]Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

